b"\n_START_ARTICLE_\nHan Feizi\n_START_SECTION_\nIme\n_START_PARAGRAPH_\nNjegovo osebno ime je Han Fei. K priimku pa je dodan \xc4\x8dastni naziv\xc2\xa0\xc2\xbbzi\xc2\xab, ki pomeni mojster. V knjigah, ki jih je napisal, je podpisan kot Han Feizi. V kasnej\xc5\xa1ih letih je bil poimenovan tudi\xc2\xa0\xc2\xbbBobina\xc2\xab, kar je ozna\xc4\x8devalo njegov pogum.\n_START_SECTION_\n\xc5\xbdivljenje\n_START_PARAGRAPH_\nRodil se je v dr\xc5\xbeavi Han, kot potomec enega od knezov, ki je kasneje zavladala nad celotnim han-kitajskim ozemljem. Pou\xc4\x8devali so ga skupaj z Li Sijem (Li Ssujem) \xe2\x80\x93 kasnej\xc5\xa1im prvim ministrom zdru\xc5\xbeenega cesarstva Qin/\xc4\x8c'in. Bil je nadarjen pisatelj, vendar zaradi ob\xc4\x8dasnega jecljanja ni bil dober govorec._NEWLINE_Kljub svojemu visokemu polo\xc5\xbeaju ni imel veliko somi\xc5\xa1ljenikov (legalisti\xc4\x8dni nazori), \xc5\xa1ele leta 234 p. n. \xc5\xa1t., v \xc4\x8dasu ko je dr\xc5\xbeava \xc4\x8c'in napadla dr\xc5\xbeavo Han ga je vladar poslal na pogajanja z vlado dinastije \xc4\x8c'in. \xc4\x8c'inski vladar je bil nad njegovo bistroumnostjo navdu\xc5\xa1en in ga je \xc5\xbeelel sprejeti v svojo slu\xc5\xbebo, vendar sta ga njegova vrhovna svetnika (Li Si, Yao Jia) prepri\xc4\x8dala, da ga obsodi na smrt. Glavni razlog je bilo ljubosumje in tekmovalnost Li Sija, zaradi nara\xc5\xa1\xc4\x8dajo\xc4\x8de priljubljenosti Han Feizija. Obsodili pa so ga zaradi \xc4\x8dlove\xc5\xa1ke narave, saj Feizi nikoli ne bi mogel prestopiti na sovra\xc5\xbeno stran. Li Si mu je v celico prinesel strup, ter ga pregovoril naj ga zau\xc5\xbeije, da bi se izognil mu\xc4\x8denju. Vladar je svojo odlo\xc4\x8ditev ob\xc5\xbealoval, vendar je bilo prepozno, kajti Han Feizi je \xc5\xbee storil samomor.\n_START_SECTION_\nLegalisti\xc4\x8dna filozofija zgodovine\n_START_PARAGRAPH_\nSkozi \xc4\x8das se vodilna na\xc4\x8dela ljudstva spreminjajo in skladno s tem je treba spremeniti tudi merila vrednotenja in uporabiti razli\xc4\x8dna na\xc4\x8dela. Han Feizi je to ponazoril z zgodbo:\xc2\xa0\xc2\xbbV Sungu je neko\xc4\x8d \xc5\xbeivel mo\xc5\xbeak, ki je oral svoje polje. Sredi polja je stalo drevesno deblo in nekega dne je ta mo\xc5\xbe videl, kako je z vso hitrostjo priletel zajec in se zaletel v deblo, si zlomil vrat in poginil. Odtlej je mo\xc5\xbeak pustil svoj plug na miru in \xc4\x8dakal ob deblu v upanju, da bo tako lahko ulovil \xc5\xa1e kak\xc5\xa1nega zajca. Vendar ni nikoli ve\xc4\x8d ujel nobenega zajca in ljudje v vsem Sungu so se mu smejali. In \xc4\x8de bi radi dana\xc5\xa1njim ljudem vladali s postopki vladanja zgodnjih kraljev, po\xc4\x8denjate namre\xc4\x8d prav enako kot mo\xc5\xbeak, ki je \xc4\x8dakal pri deblu \xe2\x80\xa6 Stvari se odvijajo v skladu s svojim \xc4\x8dasom, priprave pa je treba opraviti v skladu z razvojem dogodkov.\xc2\xab\n_START_SECTION_\nPot Vladanja\n_START_PARAGRAPH_\nVladar sprejme zakone, ki so nezmotljivi, hranijo pa se v vladnih uradih. Ti zakoni ljudem povedo, kaj smejo in \xc4\x8desa ne smejo delati. Kot pravi Han Fei, zakoni ne povzro\xc4\x8dijo, da ljudje delajo dobro, temve\xc4\x8d poskrbijo, da ljudje ne delajo slabega. Na ta na\xc4\x8din zavlada mir. Tistemu, ki vlada se tako ni treba ukvarjati s krepostjo ampak z zakonom. Legalisti trdijo, da vladar mora posedovati zgolj Shu (sposobnost vodenja in upravljanja), nato pa si lahko izbere pravega mo\xc5\xbea (ministra), ki bo vse opravil namesto njega in tako naprej. \xc4\x8ce minister kaj zahteva, mu vladar to odobri, vendar je potem sam odgovoren za to delo. Vladarjeva naloga je, da kaznuje in nagrajuje dr\xc5\xbeavljane in s tem zagotovi, da nesposobni ljudje ne pridejo na oblast\n_START_SECTION_\nDela\n_START_PARAGRAPH_\nNapisal je knjigo, ki se imenuje po njem, Han Feizi."